Jim Smith

Som spiller

Jim Smith startet sin profesjonelle karriere i Sheffield United i 1959. Etter å ha vært i denne klubben i over to år uten særlig spilletid gikk han til Aldershot sommeren 1961. Han spilte fire sesonger for klubben fra Hampshire før han i 1965 ble en del av Halifax Town sin spillergruppe. Han var i Halifax i nesten tre år, og spilte over 100 ligakamper for laget, før han i mars 1968 gikk til Lincoln City. I hans neste klubb, Boston United, ble han tilbudt en spiller/manager jobb, og den samme jobben hadde han i Colchester United fra oktober 1972. Selv om Smith ikke spilte mange kamper for Colchester hadde han spillerlisens ut 1972/73 sesongen.

Som manager

I juni 1969 ble Jim Smith manager for Boston United som på denne tiden ikke var med i The Football League. Hans første managerjobb for en klubb som var med i The Football League var i Colchester United som i 1972 spilte i 4. divisjon. I hans første hele sesong som manager i denne klubben, 1973/74 sesongen, rykket laget opp til 3. divisjon, og i sesongen etter ble de nummer 11 i 3. divisjon. 
Sommeren 1975 aksepterte Smith et tilbud fra Blackburn Rovers, som på denne tiden spilte i 2. divisjon, om å bli deres nye manager. Han var nesten tre sesonger i Blackburn før han i mars 1978 gikk til Birmingham City. Birmingham spilte i den engelske toppdivisjonen da Smith overtok jobben som manager, og laget endte som nummer 11 i 1977/78 sesongen. Året etter gikk det ikke like bra, og klubben rykket ned til 2. divisjon etter å ha blitt nummer 21 og nest sist i 1. divisjon. Smith fotsatte imidlertid som manager i klubben fra West Midlands, og året ble det tredjeplass, og opprykk til toppdivisjonen. 
Smith ble værende i Birmingham fram til februar 1982, og i mars 1982 ble han ny manager for Oxford United som dette året spilte i engelsk 3. divisjon. Klubben vant 3. divisjon i 1983/84 sesongen med 95 poeng, åtte poeng mer enn Wimbledon som ble nummer 2. Året etter ble nyopprykkede Oxford også vinner av 2. divisjon, og klubben kunne dermed delta for første gang på det øverste nivået i engelsk fotball. Selv om klubben hadde hatt meget stor suksess med Smith som sjef nektet klubbens styreformann, Robert Maxwell, å forbedre Smiths kontrakt noe som førte til at Smith sa opp jobben som manager i juni 1985.
Hans neste klubb ble Queens Park Rangers, og i 1986 kom laget til finalen i Ligacupen der det ble et 3-0 tap mot hans gamle klubb, Oxford United. I desember 1988 gikk han til Newcastle United. Laget hadde slitt tidlig i 1987/88 sesongen, og Smith greide ikke å snu trenden og laget rykket ned etter å ha blitt nummer 20 og sist i 1. divisjon. Året etter endte laget som nummer 3 i 2. divisjon, men ble slått ut playoffkampene og måtte spille nok en sesong på det nest øverste nivået. Etter relativt svake resultater i 1990/91 sesongen fikk Jim Smtih sparken i klubben fra Tyne and Wear i mars 1991.
Sommeren 1991 ble han ny manager for Portsmouth, og under hans periode i klubben ble laget værende på det nest øverste nivået i engelsk fotball. I 1991/92 sesongen ble laget nummer 9, i 1992/93 sesongen nummer 3 og i 1993/94 sesongen nummer 17. Han forlot klubben vinteren 1995 da han følte at salg av nøkkelspillere gikk ut over den sportslige satsingen. Sommeren 1995 takket han ja til å bli manager for Derby County, og noe av det første han gjorde i denne klubben var å ansette Steve McClaren som sin assistent. Duoen tok klubben fra Derbyshire opp fra engelsk 1. divisjon (som nå var blitt det nest øverste nivået i engelsk fotball) til Premier League i sin første sesong, og klubben gjorde det relativt bra de neste sesongene i den engelske toppdivisjonen. I februar 1999 gikk imidlertid McClaren til en ny jobb som assistent i Manchester United, og klubbens resultater ble etterhvert også dårligere. I oktober 2001 fikk han sparken i Derby, og hans assistent Colin Todd overtok som ny sjef.
I de neste årene jobbet Smith som assistent, først Coventry City i 2002, deretter i samarbeid med Harry Redknapp i Portsmouth og Southampton. I 2004/05 rykket Southampton ned fra Premier League, og klubben tilbød ikke Smith ny kontrakt som assistent til Redknapp.
I mars 2006 gikk Jim Smith inn i styret til sin gamle klubb Oxford United, og han gjorde også comeback som manager. Laget hadde gjennom hele sesongen slitt med dårlige resultater, og Smith klarte ikke å hindre at laget rykket ned fra Football League Two på slutten av sesongen.